סימפוזיון בנושא: **"האקדמיה התבלבלה" - על הנכחת היצירה במכללה להכשרת מורים**

ארגון הזמן: פאנל שאלות/תשובות ודיון, באורך 90 דקות

משתתפים מציגים: **פרופ' יאיר קארו, המשורר פרופ' משה יצחקי, הסופרת והמחזאית ורדה קנול-יהלום, הסופרת דורית פלג, המשוררת יעל גלוברמן**

יושבת ראש ומנחה**: ד"ר אילת אטינגר**

**רציונל: (עד 150 מילים)**

לפי מילון 'אבן-שושן' יצירתיות היא "כושר-עשייה, מקוריות, דמיון, בנייה, חדשנות, בריאה, פוריות" ועוד. 'יצירתיות' כרוכה בתהליך של סקרנות, חשיבה עצמית, שאלת שאלות, תעייה ותהייה וחוזר חלילה, בדרך להשגת תשובות. התקדמותה של חברה אנושית תלויה ביצירה לא פחות מאשר בידע. לכן, אין פלא שתכונה זו נדרשת בימינו במקומות עבודה רבים, ועל מערכת-החינוך להנחילה לתלמידיה.

ההשכלה הגבוהה, הרוצה להכשיר סטודנטים ליצירה, צריכה לא רק לחשוף אותם לכך אלא גם ליצור עבורם הזדמנויות, הנחיה ותמיכה שיאפשרו את טיפוח היצירתיות. ואולם, במקרים רבים נדמה שמערכת החינוך וההשכלה הגבוהה, במיוחד במדעי הרוח, מתמקדות בהנחלת ידע ומעקרות את הסקרנות; מצפות שתלמידים ישיבו לשאלות, ולא מדרבנות לשאילתן. בכך, נחסמת האפשרות ללמידה משמעותית, מורכבת ויצירתית, המביאה לפיתוח אישי.

במרכז מושב זה עומד נושא היצירה במכללה להכשרת מורים, ובמהלכו ננסה להבין במה חשיבותה של היצירה לחברה, מדוע מדובר בכלי מהותי בחינוך, באילו דרכים אפשר לחנך ליצירתיות, מה נעשה ב'אורנים' לאורך 70 שנותיה - והאם מה שנעשה מספיק.

**תקציר הפאנל: (עד 150 מילים)**

באמצע שנות השלושים של המאה ה-20, עמד אחד מגדולי המתמטיקאים, הבריטי גודפרי הרולד הארדי, מול סגל אקדמי בכיר בקיימברידג' ואמר: "רבותיי המלומדים, האקדמיה התבלבלה: במקום לקדם יוצרים לשורה הראשונה, היא מקדמת פרשנים ובכך היא מביאה לידי קיבעון, חוסר יצירתיות משווע, קונפורמיזם המעקר פריצת דרך משמעותית בפיתוח רעיונות נועזים ופורצי דרך".

במושב זה נדון בשאלה כיצד יכולה עצם ההכשרה ליצירה במכללה להכשרת מורים להוות מנוף שיחזיר לסטודנטים את תהליכי החשיבה, הביקורת העצמית, פתרון הבעיות המורכב, הסקרנות והמשמעות, הן בתהליך הלימוד והן בחיים עצמם.

הדיון יתקיים באמצעות שיח עם דמויות מפתח שהכניסו את היצירה לתוך החינוך ב'אורנים' בשלל דרכים: ממסלול שירה במשעול הגן הבוטני והרצאות של יוצרים, סופרים ומשוררים, על יצירתם; עובר דרך התנסות פעילה מודרכת ומכוונת בסדנאות משחק, שירה ופרוזה, וכלה בכתב העת 'קו נטוי' שיוצרים, סטודנטים ומרצים מוזמנים לשלוח אליו מפרי עטם. בכל הללו מתאפשרת חשיפה ליצירה באופן חווייתי, התנסות בה והגעה ללמידה דרך החשיבה האחרת, חיפוש הדרך, הגילוי והפליאה.